FI Euroopan unionin virallinen lehti C 6/1

KERTOMUS

ARTEMIS-yhteisyrityksen tilinpäätöksestä varainhoitovuodelta 2011 sekä yhteisyrityksen vastaukset

2013/C 6/01

JOHDANTO

1. ARTEMIS-yhteisyritys perustettiin Brysseliin joulukuussa 2007 (1) kymmeneksi vuodeksi.

2. Yhteisyrityksen keskeisenä tavoitteena on määritellä ja toteuttaa tutkimusohjelma sulautettujen tietotekniikkajärjestelmien avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä mahdollistaa uusien markkinoiden ja yhteiskunnallisten sovellusten syntyminen (2).

3. ARTEMIS-yhteisyrityksen perustajaosakkaita ovat Euroopan unioni, jota edustaa komissio, sekä jäsenvaltioista Alankomaat, Belgia, Espanja, Irlanti, Italia, Itävalta, Kreikka, Portugali, Ranska, Romania, Ruotsi, Saksa, Slovenia, Suomi, Tanska, Unkari, Viro, Yhdistynyt kuningaskunta ja ARTEMISIA-järjestö, joka edustaa sulautettujen tietotekniikkajärjestelmien alalla Euroopassa toimivia yhtiöitä ja muita tutkimusorganisaatioita. Vuonna 2009 myös Kyproksesta, Latviasta, Norjasta ja Tšekistä tuli yhteisyrityksen osakkaita.

4. EU rahoittaa ARTEMIS-yhteisyrityksen juoksevia kuluja ja tutkimustoimintaa tutkimuksen seitsemännen puiteohjelman talousarviosta (3) enintään 420 miljoonalla eurolla. ARTEMISIA-järjestö osallistuu juoksevien kulujen rahoitukseen enintään 30 miljoonalla eurolla. ARTEMIS-osakasvaltioiden on osallistuttava juoksevien kulujen kattamiseen luontaissuorituksin (helpottamalla hankkeiden toteuttamista) ja suorittamalla rahoitusosuuksia, joiden kokonaismäärä on EU:n rahoitusosuuteen nähden vähintään 1,8-kertainen. Luontaissuorituksia vaaditaan myös hankkeisiin osallistuvilta tutkimusorganisaatioilta.

5. Yhteisyritys aloitti itsenäisen toimintansa 26. lokakuuta 2009.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastusmenetelmät, tapahtumien testaamisen yhteisyrityksen tasolla ja valvontajärjestelmien keskeisten menettelyjen arvioinnin. Tämän lisäksi tilintarkastustuomioistuin hyödyntää muiden tarkastajien työhön perustuvaa aineistoa (kun relevanttia aineistoa on saatavilla) ja analysoi johdon antamia tietoja.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen 287 artiklan 1 kohdan mukaisesti ARTEMIS-yhteisyrityksen tilinpäätöksen (4), joka sisältää ”tilinpäätösasiakirjat” (5) ja ”selvityksen talousarvion toteuttamisesta” (6)31. joulukuuta 2011 päättyneeltä varainhoitovuodelta, ja tilien perustana olevien toimien laillisuuden ja asianmukaisuuden.

8. Tilintarkastustuomioistuimen tarkastuslausuma annetaan Euroopan parlamentille ja neuvostolle neuvoston asetuksen (EY, Euratom) N:o 1605/2002 185 artiklan 2 kohdan mukaisesti (7).

Johdon vastuu

9. Tulojen ja menojen hyväksyjänä toimitusjohtaja toteuttaa tulot ja menot sisältävää talousarviota yhteisyrityksen varainhoitoa koskevien säännösten mukaisesti (8) omalla vastuullaan ja hyväksyttyjen määrärahojen rajoissa. Toimitusjohtajan vastuulla on kehittää (9) sellainen organisaatiorakenne sekä sisäiset hallinto- ja valvontajärjestelmät ja -menettelyt, joiden pohjalta on toisaalta mahdollista laatia tilinpäätös (10), jossa ei ole petoksesta tai virheestä johtuvia olennaisesti virheellisiä tietoja, ja toisaalta varmistaa tilien perustana olevien toimien laillisuus ja asianmukaisuus.

Tarkastajan vastuu

10. Tilintarkastustuomioistuimen vastuulla on antaa tarkastuksensa perusteella tarkastuslausuma yhteisyrityksen tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta.

11. Tilintarkastustuomioistuin toimitti tarkastuksensa kansainvälisten tarkastusstandardien ja eettisten ohjeiden (IFAC ja ISSAI) (11) mukaisesti. Kyseisissä standardeissa edellytetään, että tilintarkastustuomioistuin noudattaa eettisiä ja ammatillisia ohjeita sekä suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko tilinpäätöksessä olennaisia virheitä ja ovatko tilien perustana olevat toimet lailliset ja asianmukaiset.

12. Tilintarkastustuomioistuimen tarkastuksen osana toteutetaan menettelyjä, joiden tarkoituksena on saada todentavaa aineistoa tilinpäätökseen sisältyvistä määristä ja tilinpäätöstiedoista sekä tilien perustana olevien toimien laillisuudesta ja asianmukaisuudesta. Tilintarkastustuomioistuimen tehtävänä on valita sovellettavat menettelyt sekä arvioida, kuinka suuri on riski, että tilinpäätökseen sisältyy petoksista tai virheistä johtuvia olennaisesti virheellisiä tietoja tai laittomia tai sääntöjenvastaisia toimia. Kyseisissä riskinarvioinneissa arvioidaan tarkastuskohteen sisäisen valvonnan menettelyjä tilinpäätöksen laatimisen ja esittämisen kannalta, ja tämän pohjalta suunnitellaan tilanteeseen sopivat tarkastusmenettelyt. Tämän pohjalta suunnitellaan tilanteeseen sopivat tarkastusmenettelyt. Tilintarkastustuomioistuimen tarkastuksen yhteydessä arvioidaan myös sovellettujen tilinpäätösperiaatteiden ja johdon esittämien kirjanpidollisten arvioiden asianmukaisuutta sekä tilinpäätöksen yleistä esittämistapaa.

13. Tilintarkastustuomioistuin katsoo, että saatu todentava aineisto on riittävä ja sopiva jäljempänä esitettävien lausumien perustaksi.

Lausuma tilien luotettavuudesta

14. Tilintarkastustuomioistuin katsoo, että yhteisyrityksen tilinpäätös antaa olennaisilta osiltaan oikeat ja riittävät tiedot yhteisyrityksen taloudellisesta asemasta 31. päivältä joulukuuta 2011 sekä toimien tuloksista ja rahavirroista päättyneeltä varainhoitovuodelta yhteisyrityksen varainhoitoa koskevien säännösten mukaisesti.

Perustelut huomautuksia sisältävälle lausumalle tilien perustana olevien toimien laillisuudesta ja asianmukaisuudesta

15. Hallintoneuvosto hyväksyi 25. marraskuuta 2010 tekemällään päätöksellä yhteisyrityksen jälkitarkastusstrategian (12). Strategia on yksi keskeisistä valvontamenettelyistä (13), jonka avulla arvioidaan tilien perustana olevien toimien laillisuutta ja asianmukaisuutta. Vuonna 2011 suoritetut maksut olivat määrältään 4,8 miljoonaa euroa. Ne liittyivät kansallisten rahoitusviranomaisten hyväksytyistä kuluista antamiin todistuksiin. Näiden maksujen osuus kaikista toimintaan liittyvistä maksuista oli 32 prosenttia. Jälkitarkastusstrategian täytäntöönpano alkoi vuonna 2011.

16. Hankkeiden menoilmoitusten tarkastukset on annettu osakasvaltioiden kansallisten rahoitusviranomaisten tehtäväksi. Kansallisten rahoitusviranomaisten kanssa tehdyt hallinnolliset sopimukset eivät koske jälkitarkastuksiin liittyviä käytännön järjestelyjä. Yhteisyritys ei ollut tarkastuksen päättymiseen mennessä (syyskuussa 2012) saanut riittävästi tietoa kahdeksan kansallisen rahoitusviranomaisen tarkastusstrategioista (14) eikä se pystynyt arvioimaan, saadaanko jälkitarkastusstrategian perusteella riittävä varmuus tilien perustana olevien toimien laillisuudesta ja asianmukaisuudesta (15).

17. Yhteisyrityksen jälkitarkastusstrategian täytäntöönpanosta saatavilla olevien tietojen perusteella ei voi päätellä, toimiiko tämä keskeinen valvontamenettely vaikuttavalla tavalla.

Huomautuksia sisältävä lausuma tilien perustana olevien toimien laillisuudesta ja asianmukaisuudesta

18. Tilintarkastustuomioistuin katsoo, että huomautuksia sisältävän tarkastuslausuman antamista perustelevissa kohdissa 15–17 esitettyjen seikkojen mahdollisia vaikutuksia lukuun ottamatta yhteisyrityksen 31. päivänä joulukuuta 2011 päättyneeltä varainhoitovuodelta annetun tilinpäätöksen perustana olevat toimet ovat olennaisilta osiltaan lailliset ja asianmukaiset.

19. Jäljempänä kohdissa 20–35 esitettävät huomautukset eivät aseta tilintarkastustuomioistuimen lausumia kyseenalaiseksi.

TALOUSARVIO- JA VARAINHALLINTOA KOSKEVAT HUOMAUTUKSET

Talousarvion toteuttaminen

20. Yhteisyrityksen varainhoitovuoden 2011 talousarviossa ei ilmoiteta jaksotettuja maksumäärärahoja toimintamenojen osalta. Tämä on vastoin ARTEMIS-yhteisyrityksen varainhoitoa koskevia säännöksiä (16).

21. Toimintamäärärahojen määrä oli 25. marraskuuta 2010 hyväksytyssä varainhoitovuoden 2011 talousarviossa 46,6 miljoonaa euroa. Toimintamäärärahat vähennettiin 17. joulukuuta 2011 hyväksytyllä lisätalousarviolla 18,6 miljoonaan euroon. Toimintaa koskevien maksusitoumusmäärärahojen käyttöaste oli 100 prosenttia (koska toimintamäärärahoja vähennettiin 18,6 miljoonaan euroon), kun taas maksumäärärahojen käyttöaste oli ainoastaan 51 prosenttia.

22. Ohjelmajohtajan mukaan talousarvion toteutumisarvio oli ehdotuspyyntöjen osalta vuoden päättyessä 86 prosenttia vuonna 2008, 53 prosenttia vuonna 2009 ja 18 prosenttia vuonna 2010. Varainhoitovuotta 2008 koskevan pyynnön kohdalla tosiasiallisesti suoritettujen maksujen osuus oli kuitenkin ainoastaan 50 prosenttia, vuoden 2009 pyynnön osalta 31 prosenttia ja vuoden 2010 pyynnön osalta ei suoritettu lainkaan maksuja. Yhteisyrityksen mukaan toimintaa koskevien maksumäärärahojen suhteellisen alhainen käyttöaste on seurausta siitä, että kansallisten avustussopimusten tekeminen osakasvaltioissa on viivästynyt.

23. ARTEMIS-yhteisyrityksen yhtiöjärjestyksen (17) vastaisesti Kreikka ei myönnä kansallista rahoitusta vaan hyödyntää EU:n rakennerahastoja kattaakseen kansalliset rahoitusosuutensa ARTEMIS-hankkeiden (18) kreikkalaisille edunsaajille. Yhteisyritys antaa Kreikan osallistua edelleen ARTEMIS-hankkeisiin, mutta yhteisyritys ei myönnä rahoitusta kreikkalaisille edunsaajille, sillä osarahoitus muista EU:n rahoituslähteistä ei ole sallittua (19).

24. Yhteisyrityksellä on käytäntönä erikseen esitettävät maksumäärärahasiirrot seuraavalle varainhoitovuodelle, mutta tästä käytännöstä ei ole varainhoitoa koskevien säännösten 10 artiklan 1 kohdassa tarkoitettua hallintoneuvoston päätöstä (20). Yhteisyritys ei myöskään erottele toisistaan edellisiltä varainhoitovuosilta siirrettyjä maksumäärärahoja ja kuluvan vuoden maksumäärärahoja.

Ehdotuspyyntömenettelyt

25. ARTEMIS-yhteisyrityksen perustamista koskevan neuvoston asetuksen mukaisesti toimintamenoihin tarkoitettujen määrärahojen enimmäismäärä on 420 miljoonaa euroa. Tosiasiallisesti toteutuneiden ehdotuspyyntömenettelyjen arvioitu arvo on 244 miljoonaa euroa eli 58 prosenttia koko talousarviosta.

YHTEISYRITYKSEN VALVONTAJÄRJESTELMIIN SISÄLTYVIÄ KESKEISIÄ VALVONTAJÄRJESTELMIÄ KOSKEVAT HUOMAUTUKSET

26. Yhteisyritys tehosti vuonna 2011 vaikuttavien varainhoidon, kirjanpidon ja hallinnon valvontamenettelyjen kehittämistä ja täytäntöönpanoa. Tehostamista on kuitenkin jatkettava erityisesti sisäisen valvonnan standardien (21) ja menoilmoitusten tarkastuksen (22) kohdalla.

27. Tilinpitäjä validoi rahoitus- ja kirjanpitojärjestelmät. Hän ei ole vielä validoinut järjestelmien perustana olevia toimintaprosesseja, joiden kautta saadaan taloudellisia tietoja. Validoimatta oli muun muassa toimintaprosessi, jonka avulla kansallisilta rahoitusviranomaisilta saadaan taloudellisia tietoja hyväksytyistä menoilmoituksista ja menoilmoitusten perusteella suoritetuista maksuista.

MUUT KYSYMYKSET

Sisäisen tarkastuksen yksikkö ja komission sisäisen tarkastuksen osasto

28. ARTEMIS-yhteisyrityksen perustamista koskevan asetuksen 6 artiklan 2 kohdassa säädetään, että yhteistyrityksellä on oltava sisäiset tarkastusvalmiudet. Tätä sisäisen valvonnan järjestelmien tärkeää osa-aluetta ei ollut kuitenkaan vielä perustettu vuoden 2011 loppuun mennessä.

29. Komission sisäisen tarkastuksen osasto teki vuonna 2011 riskiarvioinnin, ja vuosia 2012–2014 koskeva strateginen tarkastussuunnitelma esitettiin 25. tammikuuta 2012 hallintoneuvoston hyväksyttäväksi.

30. Hallintoneuvosto hyväksyi 25. marraskuuta 2010 komission sisäisen tarkastuksen osaston toimenkuvauksen. Yhteisyrityksen varainhoitoa koskeviin säännöksiin ei kuitenkaan ole sisällytetty puiteasetuksen säännöstä (23), joka koskee komission sisäisen tarkastajan toimivaltuuksia.

Vuotuinen toimintakertomus

31. ARTEMIS-yhteisyrityksen yhtiöjärjestyksen 19 artiklan 4 kohdan ja yhteisyrityksen varainhoitoa koskevien säännösten 40 artiklan mukaan toimitusjohtaja laatii vuotuisen toimintakertomuksen. Vuotuisessa toimintakertomuksessa on käsiteltävä toiminnan tuloksia asetettuihin tavoitteisiin nähden, toiminnan riskejä, annettujen resurssien käyttöä ja sisäisen valvonnan järjestelmän tehokkuutta ja vaikuttavuutta. Siinä on myös vahvistettava, että kertomuksen sisältämät tiedot antavat toiminnasta oikean ja riittävän kuvan, jollei yksittäisistä tulo- ja menoaloista annetuissa varaumissa ole toisin ilmoitettu.

32. Vuotuisessa toimintakertomuksessa esitetään tietoja yhteisyrityksen toiminnan tuloksista, mutta siinä ei arvioida sisäisen valvonnan järjestelmän tehokkuutta ja vaikuttavuutta. Vuotuisessa toimintakertomuksessa havaittiin seuraavat puutteet: — Jälkitarkastusstrategian täytäntöönpanosta ei annettu riittävästi tietoja. Tietojen perusteella ei voitu päätellä, toimiiko kyseinen keskeinen valvontamenettely vaikuttavalla tavalla. Tästä olisi ollut syytä esittää varaus. — Toimintakertomus ei sisältänyt tietoja tilinpitäjän suorittamasta varainhoito- ja kirjanpitojärjestelmien osittaisesta validoinnista. Tilinpitäjä on validoinut järjestelmästä ainoastaan yhteisyrityksen suoran valvonnan alaisen osan, mutta ei niitä järjestelmiä, joiden kautta saadaan tietoa kansallisilta rahoitusviranomaisilta. — Vuotuisessa toimintakertomuksessa maksumäärärahojen käyttöasteen osalta esitettyjen ja lopulliseen tilinpäätökseen sisältyvien talousarvion toteuttamista koskevien lukujen välillä on selittämättömiä eroavaisuuksia.

Aiemmin esitettyjen huomautusten seuranta

33. Yhteisyritys laati vuonna 2011 toiminnan jatkuvuutta koskevan suunnitelman ja edistyi tietotekniikkaan sovellettavien turvallisuusperiaatteiden vakiinnuttamisessa. Palautumissuunnitelman loppuunsaattaminen vaatii vielä lisätyötä.

34. Kansalliset rahoitusviranomaiset eivät ole vielä ilmoittaneet ennakkomaksuista kertynyttä pankkikorkotuottoa. Tämä on vastoin ARTEMIS-yhteisyrityksen varainhoitoa koskevia säännöksiä (24).

35. Yhteisyrityksen ja isäntävaltiona toimivan Belgian välillä tehtiin 2. helmikuuta 2012 sopimus (25) toimistotiloista, etuoikeuksista ja vapauksista sekä muusta Belgian yhteisyritykselle antamasta tuesta.

Tilintarkastustuomioistuin on hyväksynyt tämän kertomuksen Luxemburgissa 15. marraskuuta 2012 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 74/2008, annettu 20 päivänä joulukuuta 2007, ARTEMIS-yhteisyrityksen perustamisesta sulautettuja tietotekniikkajärjestelmiä koskevan yhteisen teknologia-aloitteen toteuttamiseksi (EUVL L 30, 4.2.2008, s. 52).

(2) Liitteessä esitetään tiedotustarkoituksessa yhteenveto yhteisyrityksen vastuualueista ja toiminnoista.

(3) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelmalla on myös keskeinen asema eurooppalaisella tutkimusalueella.

(4) Tilintarkastustuomioistuin vastaanotti alustavan tilinpäätöksen 1. maaliskuuta 2012. Tilinpäätökseen on liitetty mukaan varainhoitovuoden talousarvio- ja varainhallintoa koskeva selvitys, jossa muun muassa annetaan tiedot määrärahojen täytäntöönpanoasteesta.

(5) Tilinpäätös sisältää taseen, tuloslaskelman, rahavirtalaskelman, nettovarallisuuden muutoksia koskevan laskelman sekä tilinpäätöksen liitetiedot, joihin sisältyy kuvaus keskeisistä tilinpäätöksen laatimisperiaatteista ja muut liitetiedot.

(6) Selvitys talousarvion toteuttamisesta sisältää talousarvion toteutumalaskelman liitteineen.

(7) EYVL L 248, 16.9.2002, s. 1.

(8) Komission asetus (EY, Euratom) N:o 2343/2002 (EYVL L 357, 31.12.2002, s. 72), 33 artikla.

(9) Asetus (EY, Euratom) N:o 2343/2002, 38 artikla.

(10) EU:n elinten tilinpäätöksiä ja kirjanpitoa koskevat säännöt on esitetty asetuksen (EY, Euratom) N:o 2343/2002 VII osaston 1 ja 2 luvussa. Asetusta on viimeksi muutettu asetuksella (EY, Euratom) N:o 652/2008 (EUVL L 181, 10.7.2008, s. 23). Säännöt on liitetty sellaisenaan yhteisyrityksen varainhoitoasetukseen.

(11) Kansainvälinen tilintarkastajaliitto (International Federation of Accountants, IFAC) ja ylimpien tarkastuselinten kansainväliset standardit (International Standards of Supreme Audit Institutions, ISSAI).

(12) Euroopan komission ja yhteisyrityksen yleisessä rahoitussopimuksessa määrätään, että yhteisyrityksen toimivaltaisen neuvoston on vahvistettava jälkitarkastusstrategia, jonka tarkoituksena on antaa kohtuullinen varmuus tilien perustana olevien toimien laillisuudesta ja asianmukaisuudesta. Jälkitarkastusstrategia perustuu menettelyjen ja tapahtumista poimitun otoksen tarkastamiseen. Tarkastus koskee kaikkia tai otokseen poimittuja edunsaajia. Tarkastuksessa on otettava asianmukaisesti huomioon asiaan liittyvät riskit.

(13) Asetuksen (EY) N:o 74/2008 12 artiklan mukaan ARTEMIS-yhteisyrityksen ”on varmistettava, että osakkaiden taloudelliset edut suojataan asianmukaisesti suorittamalla tai mahdollistamalla tarvittavat sisäiset ja ulkopuoliset tarkastukset”. Lisäksi artiklassa säädetään, että ”ARTEMIS-yhteisyritys tekee paikan päällä selvityksiä ja tilintarkastuksia ARTEMIS-yhteisyrityksen julkisen rahoituksen saajien keskuudessa. Tällaiset selvitykset ja tarkastukset tekee joko ARTEMIS-yhteisyritys suoraan tai jokin ARTEMIS-osakasvaltio sen puolesta. ARTEMIS-osakasvaltiot voivat suorittaa tarpeellisina pitämiään muita tarkastuksia ja tilintarkastuksia niiden kansallisen rahoituksen saajien keskuudessa, ja niiden on tiedotettava tuloksista ARTEMIS-yhteisyritykselle.”

(14) Suurimmassa osassa tapauksia aineistoa ei ole tähän mennessä saatu niin paljon, että yhteisyritys voisi sen perusteella arvioida kyseisiä strategioita ja niiden täytäntöönpanoa, sillä tarkastusjärjestelyistä ei ole tarkkoja tietoja (tarkastusjärjestelyjä ovat mm. tarkastuksen lähestymistapa ja metodologia, otoksen koko, kansallisten rahoitusviranomaisten suorittaman rahoitusvalvonnan tyyppi).

(15) ARTEMIS-yhteisyrityksen hallintoneuvoston hyväksymän jälkitarkastusstrategian mukaisesti yhteisyrityksen on arvioitava vähintään kerran vuodessa, saadaanko ARTEMIS-jäsenvaltioiden toimittamien tietojen perusteella riittävä varmuus suoritettujen tapahtumien asianmukaisuudesta ja laillisuudesta. Tarkastuksen päättyessä ainoastaan neljä ARTEMIS-jäsenvaltiota oli lähettänyt tiedot toimitetuista jälkitarkastuksista.

(16) ARTEMIS-yhteisyrityksen varainhoitoa koskevien säännösten 8 artiklan 1 kohdassa todetaan, että talousarviossa on oltava sekä jaksottamattomia että jaksotettuja määrärahoja. Jaksotetuilla määrärahoilla tarkoitetaan maksusitoumusmäärärahoja ja maksumäärärahoja.

(17) ARTEMIS-yhteisyrityksen yhtiöjärjestyksen 13 artiklan 1 kohdassa todetaan, että ”ARTEMIS-yhteisyrityksen julkaisemien ehdotuspyyntöjen perusteella valittujen hankkeiden julkisen rahoituksen on koostuttava ARTEMIS-osakasvaltioiden kansallisista rahoitusosuuksista ja/tai ARTEMIS-yhteisyrityksen rahoitusosuudesta. Tähän aloitteeseen perustuva julkinen tuki ei rajoita soveltuvien prosessuaalisten ja aineellisten valtiontukisääntöjen noudattamista.”

(18) Vuosien 2008, 2009 ja 2010 ehdotuspyyntöjen mukaan Kreikan ARTEMIS-hankkeisiin osallistumiseen oli varattu yhteensä 12,2 miljoonaa euroa (arviolta 5,7 miljoonaa euroa kansallisia varoja, 2,03 miljoonaa euroa yhteisyrityksen rahoitusosuutena ja loput hankkeeseen osallistujilta).

(19) Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä 11 päivänä heinäkuuta 2006 annetun neuvoston asetuksen (EY) N:o 1083/2006 (EUVL L 210, 31.7.2006, s. 25) 54 artiklan 5 kohdassa säädetään, että ”rahastoista osarahoitettuihin menoihin ei voida antaa tukea muista yhteisön rahoitusvälineistä”.

(20) Yhteisyrityksen varainhoitoa koskevien säännösten 10 artiklan 1 kohdassa todetaan, että määrärahat, joita ei ole käytetty sen varainhoitovuoden aikana, jota varten ne on otettu talousarvioon, peruutetaan. Yhteisyrityksen tarpeet huomioon ottaen peruuntuneet määrärahat voidaan kirjata tuloja ja menoja koskevaan ennakkoarvioon kolmen seuraavan varainhoitovuoden aikana 27 artiklan mukaisesti. Käyttämättömät määrärahat voidaan kuitenkin siirtää käytettäviksi yksinomaan seuraavan varainhoitovuoden aikana hallintoneuvoston päätöksellä, joka on tehtävä viimeistään 15. helmikuuta.

(21) Hallintoneuvosto hyväksyi 22. syyskuuta 2010 yhteisyrityksen sisäisen valvonnan kehyksen, joka koostuu 16:sta sisäisen valvonnan standardista. Vaikka edistyminen on ollut merkittävää, tiettyjä standardeja ei ole vielä pantu täysimääräisesti täytäntöön.

(22) Menojen tarkastuksen osalta luotetaan täysin kansallisten viranomaisten antamiin todistuksiin. Yhteisyritys ei toimita muita tarkastuksia kuin hankehenkilöstöä koskevan tarkastuksen (pelkästään osoituksena toiminnan toteuttamisesta aiheutuneista henkilöstökuluista).

(23) Asetus (EY, Euratom) N:o 2343/2002.

(24) ARTEMIS-yhteisyrityksen varainhoitoa koskevien säännösten 103 artiklan 2 kohdan mukaan ennakkomaksuista kertyvät korkotuotot osoitetaan yhteisyrityksen toteuttamaan ohjelmaan ja vähennetään edunsaajalle suoritettavan loppumaksun määrästä. Korkoa ei tarvitse maksaa yhteisyritykselle, jos ennakkomaksu ei ole yli 50 000 euroa.

(25) Tilintarkastustuomioistuimen kertomus ARTEMIS-yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (EUVL C 368, 16.12.2011, s. 1), kohta 26.

LIITE ARTEMIS-yhteisyritys (Bryssel) Vastuualueet ja toiminnot Perussopimuksen mukainen unionin toimivalta (ote Euroopan unionin toiminnasta tehdyn sopimuksen 187 artiklasta) Unioni voi perustaa yhteisyrityksiä tai muita järjestelmiä, jotka ovat tarpeen, jotta unionin tutkimusta, teknologista kehittämistä ja esittelyä koskevat toimintaohjelmat voidaan panna täytäntöön asianmukaisesti. Yhteisyrityksen toimivaltuudet (neuvoston asetus (EY) N:o 74/2008) Tavoitteet ARTEMIS-yhteisyritys myötävaikuttaa seitsemännen puiteohjelman sekä Yhteistyö-erityisohjelman aihealueen ”Tieto- ja viestintäteknologia” täytäntöönpanoon. Tehtävät — Määritellä ja toteuttaa tutkimusohjelma sulautettujen tietotekniikkajärjestelmien avainteknologioiden kehittämiseksi — tukea t&k-toimien toteuttamista erityisesti myöntämällä rahoitusta kilpailuun perustuvien ehdotuspyyntöjen perusteella valittujen hankkeiden osallistujille — edistää julkisen ja yksityisen sektorin välistä kumppanuutta, jolla pyritään käynnistämään ja yhdistämään unionin tasoisia, kansallisia ja yksityisiä pyrkimyksiä ja lisäämään sulautettuihin tietotekniikkajärjestelmiin kohdistuvien t&k-investointien kokonaismäärää — aikaansaada eurooppalaisen t&k-työn synergiaa ja koordinointia sulautettujen tietotekniikkajärjestelmien alalla — edistää pk-yritysten osallistumista. Hallinto Hallintoneuvosto: hallintoneuvostolla on yleinen vastuu yhteisyrityksen toiminnasta ja se valvoo sen toimien toteuttamista. Toimitusjohtaja: toimitusjohtaja vastaa yhteisyrityksen päivittäisestä johtamisesta hallintoneuvoston päätösten mukaisesti. Julkisten tahojen neuvosto: julkisten tahojen neuvosto päättää ehdotuspyyntöjen laajuudesta ja talousarviosta, hanke-ehdotusten valinnasta sekä julkisten varojen osoittamisesta valittuihin ehdotuksiin. Teollisuus- ja tutkimuskomitea: teollisuus- ja tutkimuskomitea laatii monivuotisen strategisen suunnitelman sekä tutkimusohjelman ja vuosittaisen työohjelman. Ulkoinen tarkastus Euroopan tilintarkastustuomioistuin. Vastuuvapauden myöntävä viranomainen Euroopan parlamentti myöntää neuvoston suosituksesta. Yhteisyrityksen resurssit vuonna 2011 Talousarvio: 28,5 miljoonaa euroa maksusitoumusmäärärahoja ja 32 miljoonaa euroa maksumäärärahoja. Henkilöstö 31. joulukuuta 2011 Henkilöstötaulukossa 8 virkaa, jotka kaikki täytettyjä Muu henkilöstö: — Työkomennuksella olevat kansalliset asiantuntijat: 0 — sopimussuhteiset toimihenkilöt: 5 — paikallinen henkilöstö: 0 — henkilöstö yhteensä: 13 Henkilöstön tehtävät jakaantuivat seuraavasti: — operatiiviset tehtävät: 6 — hallinnolliset tehtävät: 4 — sekalaiset tehtävät: 3 Tuotteet ja palvelut vuonna 2011 Vuonna 2011 järjestettiin ehdotuspyyntömenettely, jonka kokonaistalousarvio oli 72 miljoonaa euroa. Lähde: Yhteisyrityksen toimittamat tiedot.